<classify> SERIKALI ya Mapinduzi ya Zanzibar SMZ imesema miradi mitatu ya kimkakati ya kiuchumi, itatekelezwa katika kipindi cha mwaka wa fedha 2020 kwa kutumia fedha za ndani za makusanyo ya kodi.Hayo yalisemwa na Waziri wa Fedha na Mipango, Balozi Mohamed Ramia Abdiwawa wakati akifunga Mkutano wa Jukwaa la Kiuchumi, ambalo lilikuwa likiangalia miradi muhimu itakayotelekezwa na serikali kwa mwaka wa fedha wa 20202021.Miradi hiyo ni bandari ya Mpigaduri huko Maruhubi, ujenzi wa Jengo la Abiria la Kiwanja cha Ndege cha Kimataifa wa Abeid Amani Karume maarufu Terminal 111 na Hospitali ya Rufaa ya Binguni Wilaya ya Kati Unguja.Alisema miradi hiyo ni muhimu, imelenga kukuza uchumi na kuongeza pato la taifa na kuzalisha ajira mpya kwa vijana. Aliitaja miradi mingine ambayo tayari imeanza kutekelezwa ni ujenzi wa barabara ya Bububu hadi Mkokotoni Mkoa wa Kaskazini Unguja, ambapo ujenzi wake unaendelea vizuri.Kazi za kujenga miundombinu ya barabara inaendelea Unguja na Pemba ili kuhakikisha kwamba wananchi wanapata huduma za usafiri bila ya matatizo na kusafirisha mazao ya kilimo kutoka vijijini kwenda sokoni, alisema.Akifafanua, alisema miradi ya ujenzi wa Jengo la Abiria katika Kiwanja cha Ndege cha Kimataifa Abeid Amani Karume na Bandari mpya ya Mpigaduri, ujenzi wake utafanyika kwa kutumia fedha za ndani za makusanyo ya kodi.Tumejipanga kutekeleza miradi hiyo miwili mikubwa ya kiuchumi kwa kutumia fedha za ndani baada ya mazingira ya mikopo masharti yake kuwa magumu,alisema.Mapema, Naibu Katibu Mkuu Wizara ya Fedha na Mipango, Iddi Haji aliwataka watendaji wa wizara ikiwemo taasisi za kodi, kuongeza wigo ambao utasaidia kuwepo kwa makusanyo mazuri ya kodi.Alisema Wizara ya Fedha na Mipango katika bajeti ya mwaka wa fedha 2019-2020, haikuongeza kodi ya aina yoyote kwa wananchi na wafanyabiashara ili kupunguza mzigo wa maisha. Akitoa mada, Ofisa Mwandamizi kutoka Ofisi ya Bajeti ya Serikali, Rahma Mahfoudh alisema hali ya uchumi inaendelea kuwa nzuri na kutoa matumaini ya kuwepo kwa makusanyo mazuri ya kodi.Aliwataka watendaji wa taasisi hizo, kuwa wabunifu zaidi na kutafuta vyanzo vipya vitakavyosaidia kuongeza mapato. Tunataka kuongeza mapato katika vyanzo vyetu vikuu vya fedha hatua ambayo itasaidia kuimarisha uchumi, alisema.  <topic>: KITAIFA 